苏辙
杂兴二首
陋巷丈夫病且贫，悬鹑百结聊庇身。
蠕蠕大虱长孙子，败缯敝絮开阳春。
故襦宽博裹肩?坒，出没逡巡初莫畏。
一朝换酒入邻家，顾视腰间犹犊鼻。
入缝循腰还自足，肌肤转近尤为福。
咋皮吮血无已时，应待渠家具汤沐。
朱轮华盖事远游，厩无良马乘疲牛。
青丝玉勒金络头，任重道远旁人忧。
奔驰往来历山丘，腾坑投淖摧辕辀。
已厌复起行未休，青刍黄粱为君羞。
长路漫漫经九州，场有白驹胡不收。
饥食玉山饮河流，朝秣幽冀莫炎陬。
奔云掣电不少留，仆夫顾之心怀愁。
王良不生谁与谋，哀哉骏骨千金酬。